Tarybos reglamentas (EEB) Nr. 1591/84
1984 m. birželio 4 d.
dėl Europos ekonominės bendrijos ir Kartagenos susitarimo šalių narių Bolivijos, Kolumbijos, Ekvadoro, Peru ir Venesuelos bendradarbiavimo susitarimo sudarymo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį ir ypač jos 113 ir 235 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Bendrija, siekdama savo tikslų išorinių ekonominių santykių srityje, turėtų patvirtinti bendradarbiavimo susitarimą su Kartagenos susitarimo šalių narėmis; kadangi kai kurios Susitarime numatytos ekonominio bendradarbiavimo formos viršija veiklos įgaliojimus bendrosios prekybos politikos srityje.
PRIĖMĖ ŠĮ REGLAMENTĄ:
1 straipsnis
Europos ekonominės bendrijos vardu patvirtinamas Europos ekonominės bendrijos ir Kartagenos susitarimo šalių narių bendradarbiavimo susitarimas.
Bendradarbiavimo susitarimo tekstas pateikiamas šio reglamento priede.
2 straipsnis
Tarybos Pirmininkas paskelbia Susitarimo 10 straipsnyje [3] numatytą pranešimą.
3 straipsnis
Pagal Bendradarbiavimo susitarimo 5 straipsnio nuostatas sudarytame Jungtiniame bendradarbiavimo komitete Bendrijai atstovauja Komisija, kuriai padeda valstybių narių atstovai.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1984 m. birželio 4 d.